Marin i Maja se šamarali, pa na sudu rekli: ‘Nije to ništa, ženimo se u petak’

Marin i Maja, oboje 35-godišnjaci, proglašeni su krivima i osuđeni jer su se šamarali tijekom obiteljske svađe u kući.

Točnije, Marin je Maju udario lijevim dlanom po desnom obrazu, a Maja mu je uzvratila desnim dlanom po lijevom obrazu. Na suđenju su ovih dana priznali svađu i šamaranje, ali tvrde kako to nije bilo ništa strašno.

“Odmah smo se pomirili i u dobrim smo odnosima. Evo, gospođo sutkinjo, u petak ćemo se vjenčati“, otkrila je Maja, a njezine riječi ponosno je tijekom svjedočenja na sudu potvrdio i Marin.

Sutkinja ih je, međutim, odlučila osuditi i kazniti jer su ponovili nasilje u obitelji, za što su već bili osuđeni. Tako su osuđeni na 30 dana uvjetnog zatvora te moraju platiti po 100 kuna prekršajnih troškova. Presuda je nepravomoćna.

Neobičan slučaj obiteljskog nasilja dogodio se lani u studenome na sisačkom području u obiteljskoj kući u kojoj novopečeni supružnici već godinama zajedno žive.

Objava Marin i Maja se šamarali, pa na sudu rekli: ‘Nije to ništa, ženimo se u petak’ pojavila se prvi puta na Danica.hr.