Ana (24) prijetila baki i teti: ‘Bog mater, zafrknula vam budem glave’

Ana (24) proglašena je krivom i osuđena zbog obiteljskog nasilja prema baki (76) i teti (56).

Prema presudi koja je donesena ovih dana, ona se lani u srpnju u okolici Novog Marofa u 22 sata u obiteljskoj kući nasilno ponašala u obitelji.

“Vikala je, galamila i pogrdnim riječima ‘bog mater i tebi i baki, zafrknula vam budem glave‘ te raznim drugim pogrdnim riječima vrijeđala baku, osobu starije životne dobi, te svoju tetu, a što je kod istih izazvalo uznemirenost i povredu dostojanstva”, navodi se u nepravomoćnoj presudi.

Ana je na sudu sve opovrgnula. Kaže kako to naprosto nije istina jer u to doba nije ni bila u kući.

“Bila sam u kafiću Inn u Novom Marofu i ako treba mogu dovest cijeli kafić da to potvrdi, a sve može potvrditi i moja majka. Odnosi između mene, bake i tete su vrlo loši, često dolazi od njih do verbalnog napada na mene jer me na silu žele istjerati iz kuće”, branila se djevojka.

Teta je, međutim, potvrdila da je galamila i prijetila im, što joj nije prvi put.

“Znala sam joj prigovoriti na ponašanje jer nije obavljala nikakve kućanske poslove, nije davala ništa za režije, iako su troškovi života visoki”, rekla je teta.

Baka naglašava kako je ona osoba starije životne dobi, narušenog zdravlja te živi u obitelji sa svojom kćerkom, a u kući žive i unuka Ana s majkom i bratom.

“Već dugo između nas vladaju loši obiteljski odnosi, a najviše zbog toga što unuka često viče i galami na mene i moju kćerku. To je sve zbog neriješenih imovinsko-pravnih odnosa jer bi unuka htjela dobiti dio obiteljske kuće“, ispričala je baka.

Ana je osuđena na 200 eura kazne te mora platiti 26,50 eura troškova prekršajnog postupka. Presuda je nepravomoćna i na nju se može žaliti.

Objava Ana (24) prijetila baki i teti: ‘Bog mater, zafrknula vam budem glave’ pojavila se prvi puta na Danica.hr.