Damir u noći doveo ljubavnicu, žena ih dočekala s drvenom letvom…

Irena i Damir proglašeni su krivima i osuđeni jer su fizički napali Damirovu suprugu nakon što su navečer došli k njoj u kuću.

Irena i Damir su ljubavnici, pa je ona na sudu u Križevcima ovih dana proglašena krivom jer je u studenom lani oko 22.30 sati remetila javni red i mir tako što je u dvorištu obiteljske kuće vukla za kosu Damirovu suprugu te ju odgurivala rukama.

Damir je pak osuđen zbog nasilja u obitelji jer je suprugu te noći otvorenim dlanovima odgurnuo u prsa na fasadu obiteljske kuće te je nesretna žena zadobila vidljive ogrebotine na ruci: “Dakle, fizičkim napadom na suprugu nasilnički se ponašao u obitelji”.

Policija prenoćila

Supruga je na sudu svjedočila kako je u dvorištu te noći zamijetila svoga supruga s nepoznatom ženskom osobom. Par mjeseci ranije, u kolovozu, ona je doznala da je suprug vara pa se on odselio u prizemlje obiteljske kuće, a ona i djeca bili su na katu.

Suprug se odselio u prizemlje u studenome lani, ali “često je dolazio kod njih na kat kuće i glumio supruga, iako je sve to vrijeme bio s ljubavnicom”.

“Stala sam te noći ispred njih i rekla toj ženi ne može ući u moju kuću. Na to je suprug pljunuo prema meni četiri puta, a ta žena me je počela čupati za kosu i odguravati. Suprug me potom gurnuo pa sam se rukom ogrebla po fasadi kuće.

Oni su ušli u kuću i zaključali se, a ja sam pozvala policiju koja je odmah došla, kucala na vrata u prizemlju, ali nitko nije otvarao, pa su policajci bili tu u autu sve do jutra, kada su oko pola osam suprug i ta žena izašli iz kuće i onda su ih priveli”, ispričala je ogorčena supruga.

Irena je rekla kako je s Damirom te noći bila u kafiću pa su došli do njegove kuće. Tamo ju je, kaže, napala njegova supruga, u ruci je imala drvenu letvu kojom ju je pokušala udariti i više puta joj je rekla da je kurvetina.

Zvala je kurvetinom

“Ja sam je gurnula da se makne i istrgnula sam joj letvu iz ruke, mislim da sam je jednom i povukla za kosu. Moguće je da se ogrebla u tom naguravanju. Nakon toga smo ušli u kuću i ostali tamo do jutra”, branila se Irena.

Muž Damir potvrđuje da je njegova supruga te noći vikala na Irenu i rekla da ne može u njezinu kuću.

“U ruci je imala neku drvenu letvu i Irenu je nazivala kurvetinom. Došlo je do naguravanja između njih dvije, a i ja sam se uključio. Suprugu nisam namjerno gurao, već sam je pokušao odmaknuti od vrata da uđemo u kuću”, svjedočio je Damir.

Križevački ih je sudac na koncu osudio i kaznio sa po 300 eura i po 15 eura troškova postupka. Kako su dan proveli u policijskom pritvoru, od kazne im se oduzima po 40 eura.

Objava Damir u noći doveo ljubavnicu, žena ih dočekala s drvenom letvom… pojavila se prvi puta na Danica.hr.